Poul Nødgaard (DF), 2005-05-10:
Regeringen og Dansk Folkeparti har været alene om at gennemføre den store omfattende kommunalreform, som nu snart ser dagens lys.
Hvis man har nærlæst aftalen, står der tydeligt og klart en bestemmelse om, at vi netop gennem det lovforslag, vi behandler her i dag, skal sikre, at skatten i 2006, altså det første år inden reformen træder endeligt i kraft den 1. januar 2007, ikke må blive anvendt til at lave nogle ugunstige justeringer i personskatterne og ejendomsskatterne.
Dansk Folkeparti har, lige siden det skattestop kom frem fra regeringen i forrige valgperiode, støttet skattestoppet.
Vi har også gjort det, fordi vi synes, at det er et rigtigt grundsynspunkt og en god ting efter så mange år, hvor skatterne var om ikke på himmelflugt så i hvert fald steg ganske kraftigt rundtomkring, alt efter hvordan man nu vedtog de kommunale budgetter.
Jeg er selv kommunalpolitiker, og der fik vi så besked på, at hvis vi ville lave nogle nyskabelser af forskellig art, måtte vi også forstå at gå på jagt i budgetterne for at finde nogle ting, der måske kan gå den anden vej.
Tilbage til det her lovforslag.
Det er måske ikke lige præcis det lovforslag, der skal gennemføres.
Jeg har også meddelt ministeren, at jeg nok synes, at der er nogle ting i det, der godt kan justeres.
Der er jo et antal kommuner – jeg burde kende antallet, men jeg gætter på, at det er en 30-40 kommuner i Danmark – der ikke sammenlægges med nogen, men forbliver fuldstændig, som de altid har været, bl.a. København og Ringsted, hvor jeg selv bor.
Hvis nogle af disse kommuner kunne have planer om at nedsætte skatten en smule for 2006, så går jeg ud fra, at det vil være ret rimeligt, at de kan få lov til det.
En anden tanke, jeg har fået, er om de kommuner, der sammenlægges – lad os nu sige, at fire kommuner sammenlægges til én kommune.
Her synes jeg heller ikke, at det vil være urimeligt, hvis nogle af disse kommuner sætter grundskyldspromillen lidt ned og andre sætter den op, således at man, når man når januar 2007, har nærmet sig en fælles grundskyldspromille.
Jeg nævner det bare som eksempler på nogle ting, som jeg synes vil være gode og logiske, så når de 98, måske 99 kommuner – jeg tror nu kun, det bliver 98 – starter den 1. januar 2007 i sammenlagt form, har de måske nærmet sig hinanden i overgangsåret 2006, så skatten er sådan nogenlunde ens.
Men jeg må understrege, at det må være sådan i de sammenlagte kommuner, at provenuet af skatterne, henholdsvis grundskatterne og personskatterne, stort set skal være det samme, som det har været i indeværende år.
Det er jeg ikke vidende om at det har, men det kunne jeg forestille mig at det har, måske både på ministerplan og på embedsmandsplan, og jeg går da ud fra, at indenrigsministeren, når han runder alle de her talerrækker af her i dag, måske kan løfte sløret for, hvordan Kommunernes Landsforening ser på forslaget.
Vi lægger ikke skjul på, at vi med de justeringer, som vi har lagt op til, er indstillet på at køre det her lovforslag igennem Folketinget, men på den anden side ville det være rart med en frivillig ordning.
Det kan jeg nu ikke forestille mig, for det vil nok være rigtigt at have en lov om det, men det ville så være rart, hvis det var en lov, der gennemgik sådanne justeringer fra Kommunernes Landsforenings og Amtsrådsforeningens side, så de måske om ikke bakkede forslaget hundrede procent op så i hvert fald sagde, at det er til at acceptere og også til at leve med.
Det, jeg hæfter mig ved i forslaget, og som jeg synes er meget positivt – det har ikke været ret meget fremme i debatten – er de 150 mio. kr., der er sat af til vanskeligt stillede kommuner, når nu man laver det her, således at der ikke opstår nogen likviditetsproblemer.
Vi er indstillet på i Dansk Folkeparti, at vi vil støtte det her forslag.
Det er vi simpelt hen hundrede procent forpligtet til som et led i den omfattende reform, vi er med i, hvor jeg endnu en gang skal beklage, at ikke langt flere partier har været med til at gennemføre den kommunalreform.
Det kunne have været klædeligt for Danmark, at stort set samtlige partier her i Folketinget, ligesom man gjorde i 1970, sluttede op bag kommunalreformen.
Det er en reform, der spænder meget vidt og omfatter hvert eneste menneske i dette land.
Derfor synes vi, at det er meget, meget uheldigt, at man stadig væk fører de korslagte armes politik, sådan som jeg også ser det i forbindelse med stort set alle de mange lovforslag, der nu skal gennemføres.
Der er stort set ingen reel vilje til at ville være med til at gennemføre noget som helst.
Man kan være sikker på, at når vi den 17. juni trykker på knapperne, bliver der trykket sådan, at den kommunalreform bliver gennemført.
Det er der ikke skygge af tvivl om.